GPT-4
GPT-4 ir OpenAI izstrādāts multimodāls lielais valodas modelis — ceturtā OpenAI izstrādāto GPT modeļu versija. GPT-4 tika izdots 2023. gada 14. martā un ir pieejams ChatGPT maksas versijā, abonementa pakalpojumā "ChatGPT Plus". GPT-4 ir uzticamāka, radošāka un spēj apstrādāt daudz sarežģītākas instrukcijas nekā GPT-3.5. Tā spēj nolasīt, analizēt vai ģenerēt līdz pat 25 000 vārdu tekstu, kas ir ievērojams uzlabojums salīdzinājumā ar iepriekšējām tehnoloģijas versijām. GPT-4 uzrādīja iespaidīgus precizitātes uzlabojumus salīdzinājumā ar GPT-3.5, ieguva spēju apkopot un komentēt attēlus, spēja apkopot sarežģītu tekstu, nokārtot advokāta eksāmenu un vairākus standartizētus testus. 2024. gada 13. maijā OpenAI ieviesa jaunu modeļa versiju — GPT-4o. Burts "O" apzīmē vārdu "omni"— visaptverošs. Iespēju ziņā sistēma atbilst GPT-4 Turbo, taču labāk strādā ar attēliem un audio.